Vi ved ikke ret meget om kvaliteten af store dele af et kræftforløb. Vi ved f.eks. intet eller kun meget lidt om forløbet forud for diagnosen, eller om de komplikationer og senfølger visse undersøgelser og behandlinger giver. Vi ved heller ikke nok om udbyttet af rehabilitering og palliative indsatser – eller omfanget af fejl og utilsigtede hændelser. Der er især behov for at styrke viden om kvaliteten af indsatsen i almen praksis. Kræftens Bekæmpelse vil derfor støtte indsatser, der bidrager til dataunderstøttelse i almen praksis og kommuner. Det skal være med til at øge kvaliteten i diagnostik, rehabilitering og den basale palliative indsats.